Horfur í rekstri Icelandair Group á árinu 2019 eru betri en gert hafði verið ráð fyrir . Þó lítið sé rætt um hærri tekjur í tilkynningu félagsins þá eru vísbendingar um að farmiðaverðið hafi verið á uppleið . Farþegunum hefur líka fjölgað . Hvort tekjur Icelandair á hvert sæti hafa aukist kemur í ljós þegar félagið birtir uppgjör sitt í lok vikunnar . Mynd : Icelandair Á fimmtudaginn mun Icelandair Group birta uppgjör sitt fyrir þriðja og arðbærasta fjórðung ársins . Niðurstaðan liggur nú að mestu leyti fyrir samkvæmt því sem segir í fréttatilkynningu sem félagið sendi frá sér í gærkvöld . Þar segir að miðað við fyrirliggjandi forsendur þá hafi svokölluð EBIT afkoma fyrir árið verið breytt úr tapi upp á 70 til 90 milljónir bandaríkjadala í neikvæða afkomu upp á 35 til 55 milljónir dala . Það jafngildir taprekstri upp á 4,4 til 6,9 milljarða króna . Skýringin á þessum bata , samkvæmt tilkynningunni , liggur meðal annars í því að kostnaður vegna innleiðingar á nýjum MAX þotum fellur ekki á þessu ári heldur á því næsta . Umbætur á leiðakerfi og bætt tekjustýring hafi líka skilað árangri samkvæmt því sem segir í fyrrnefndi tilkynningu . Gera má ráð fyrir að þar sé meðal annars vísað til aukinnar áherslu á farþega á leið til og frá Íslandi í stað tengifarþega . Og ekki er ósennilegt að sú þróun hafi leitt til þess að meðalfargjöldin hafi hækkað því samkeppni í flugi til og frá Keflavíkurflugvelli hefur dregist verulega saman eftir fall WOW air . Yfir háannatímann í fyrra var WOW air einnig í baráttu upp á líf og dauða og í uppgjöri Icelandair fyrir þriðja ársfjórðung 2018 var versnandi afkoma m.a. sögð skrifast á lág fargjöld . Núna gætu bættar horfur skrifast á hærri fargjöld . Það eru nefnilega vísbendingar um að fargjöld fari hækkandi í löndunum í kringum okkur . Þannig hefur meðalfargjaldið hjá SAS og Norwegian hækkað síðustu mánuði og sú þróun hefur ekki ósennilega skilað sér til Icelandair nú þegar félagið er á ný komið með yfirburðastöðu á Keflavíkurflugvelli . Það má einnig horfa til þess að sætanýtingin hjá Icelandair hefur lækkað síðustu mánuði sem gæti verið enn ein vísbendingin um að félagið hafi rukkað meira fyrir hvert sæti en á sama tíma í fyrra . Farþegum félagsins hefur þó fjölgað og þannig nýttu um 86 þúsund fleiri farþegar sér ferðir félagsins á þriðja ársfjórðungi samkvæmt mánaðarlegum flutningstölum . Ef þessi stóri hópur hefur borgað jafn mikið fyrir sæti , farangur og veitingar og þeir sem ferðuðust með félaginu á sama tíma í fyrra þá hafa þessir viðbótarfarþegar skilað félaginu um 23 milljónum dollara í tekjur . Það jafngildir um 2,9 milljörðum króna . Sú tala er væntanlega aðeins hærri þar sem fargjöldin hafa líklega hækkað sem fyrr segir . Og þessi verðþróun kann líka að vera skýringin á því að horfurnar fyrir síðasta ársfjórðung eru nú betri en fyrir sama tíma í fyrra . Hvort það hafi svo áhrif á fyrsta fjórðung næsta árs á eftir að koma í ljós en þá fellur reyndar til þessi fyrrnefndi kostnaður vegna innleiðingar MAX þotanna sem nú hefur verið frestað . Fréttir Hvatningaverðlaun ábyrgrar ferðaþjónustu til Hey Iceland Í dag var dagur Ábyrgrar ferðaþjónustu haldinn hátíðlegur á Hótel Sögu . Framhaldið er þó áfram bjart . Í Fríversluninni eru kynningar á vegum ferðaskipuleggjenda á alls kyns utanlandsferðum . Allar greinar Túrista eru skrifaðar af Kristjáni Sigurjónssyni . Tölvupóstur : turisti hja turisti.is